După lungi discuții, meciul din etapa a 30-a, ultima a sezonului regulat din SuperLiga, a fost programat în cele din urmă să se desfășoare pe cel mai mare stadion al țării pentru ca suporterii să vină în număr cât mai mare.
În ciuda faptului că s-a vehiculat faptul că ultrașii "roș-albaștrilor" vor primi bilete pentru a ocupa o peluză întreagă pe Arena Națională la partida Rapid – FCSB, Mihai Stoica a anunțat că Peluza Nord va beneficia de mai puțin de jumătate din aceste locuri.
Fanii FCSB au anunțat miercuri, 6 martie, că sunt aproape de a epuiza toate biletele primite pentru derby-ul cu Rapid. Ultrașii "roș-albaștri" au anunțat pe rețelele de socializare că mai sunt disponibile tichete doar la inelul 3 al Arenei Naționale.
La doar 2 zile după ce au pus în vânzare tichetele, "alb-vișinii" au precizat și ei că au mai rămas disponibile doar 2.000 de bilete în sectoarele rezervate fanilor formației pregătite de italianul Cristiano Bergodi.
"Peluza de pe Arena Națională are 12.815 locuri. Nouă ne-au fost repartizate 5.400, adică TOATĂ peluza. Sau… 42%", este mesajul postat de oficialul vicecampioanei României, pe contul de Facebook.
Liviu Ungurean a dezvăluit la FANATIK SUPERLIGA că ultrașii "roș-albaștrilor" vor avea la dispoziție toată peluza de pe Arena Națională la derby-ul cu Rapid. Liderul galeriei din Giulești speră să obțină și un acord de reciprocitate din partea FCSB.
În schimb, Gigi Mustață, liderul Peluzei Nord, a anunțat la FANATIK SUPERLIGA că nu se gândește să le ofere toată peluza giuleștenilor la următorul derby din play-off, atunci când FCSB va fi gazdă.
"Dacă îmi dă toată peluza o iau, dar eu tot acolo sus le dau. Peluza este normal 14.000, dar se lasă câteva sectoare libere și rămân în jur de 10.000. Am cereri foarte mari, cred că am cerere de peste 5.000 de bilete. Anunț și o fac public, să nu cumva să o auzim peste două, trei săptămâni când jucăm cu Rapid în play-off.
Nu le dau toată peluza, indiferent de situație nu le dau toată peluza. Le dau 5%, dacă vor să îmi dea 5% să îmi dea, putem să ne cumpărăm online în tot stadionul. Am vorbit cu suporterii, le-am transmis și suporterilor aseară la meci", a spus Mustață.